als_Latn dik_Latn sag_Latn
Një pjesë e tifozëve shkodranë, por edhe drejtuesit e klubit, nuk e kanë pritur mirë barazimin me Veleçikun ditën e enjte, edhe pse ishte thjesht një miqësore
Gaspër MARKU
Sipas programit të prezantuar në fillim të javës, kluqeblutë janë zhvilluar dje vetëm një seancë stërvitore. Një seancë, që vinte një ditë pas ndeshjes miqësore me Veleçikun, që përfundoi në shifrat e barabarta, 2-2. Në pamje të parë, rezultati i barabartë ndaj një skuadre të Kategorisë së Parë, krijon përshtypjen e problemeve në kampin kuqeblu, por, për trajnerin Raineri dhe kolegët e tij, situata është “OK” dhe nuk ka vend për t’u alarmuar. Sipas trajnerit të Vllaznisë, atë që ai dhe skuadra e tij kishte në plan për t’i marrë miqësores, e realizoi me sukses.
Ai ka theksuar se nuk ka qenë parësor rezultati, por vëzhgimi skuadrës në përgjithësi, si dhe i disa lojtarëve të ardhur në merkato në veçanti. Sidoqoftë, parë nga distanca, publiku, që në fakt të enjten ishte i shumtë në numër, përpos asaj që kërkonte Raineri, e dëshironte edhe rezultatin. Tifozët shkodranë duartrokitën veprimet e sulmuesit Soza dhe brohoritën në kor emrin e tij, për të vijuar më pas me të njëjtën mënyrë edhe për Aguierren, të dy autorë golash në miqësore. Por, kur Djepaxhia shënoi golin e barazimit për koplikasit, një pjesë e tifozëve në tribunë, pas shpinës së Rainerit në stol, patën një shkëndijë reagimi, duke shfaqur pakënaqësinë, që miqësorja u mbyll në barazim. Për të qenë realistë, nëse takimi do të mbyllej me golin e Aguirres, atmosfera në opinion do të ishte krejt ndryshe, sidomos duke u ndalur te dyshja e të huajve, Soza-Aguirre. Në një farë mënyre, ai reagim i publikut, që në fakt nuk u përjetua aspak mirë edhe nga vetë trajneri Raineri, i cili për pak sekonda la fushën dhe u kthye nga tribuna, duke shprehur habinë për këtë qëndrim të tifozëve, mund të ketë ndikuar edhe te drejtuesit e klubit. Këta të fundit, në një kontakt të pjesshëm me gazetarët sportivë, lëshuan një tip pakënaqësie për stafin teknik.
ANALIZA TË HËNËN - Miqësores me Veleçikun, Raineri dhe kolegët e tij të stafit teknik, kanë ndërmend t’i kushtojnë rëndësinë e duhur, pasi për ta ajo ndeshje ishte një barometër i qartë, duke i ndihmuar në vendimet e pritshme në lidhje me skemat taktike, por edhe me emrat e formacionit titullar. Për këtë, burime nga klubi “Vllaznia” bënë të ditur për “Sport Ekspres” se stafi ka vendosur që analizën e ndeshjes me Veleçikun ta bëjë ditën e hënë. Në këtë analizë, trajneri Raineri ka ndërmend të merret seriozisht me secilin repart, duke nisur që nga porta, ku, me ardhjen e italianit Campironi, rivaliteti me Selimajn për një vend titullari është shtuar shumë. Por, e njëjta situatë rivaliteti duket se qëndron edhe në tre repartet e tjerë, në mbrojtje, mesfushë dhe sulm, ku, siç u pa edhe të enjten, në përballjen me Veleçikun, në fushë ishin dy formacione jo pak konkurrues me njëri-tjetrin.
Anulohet miqësorja me Adën
Boshllëkun e krijuar nga ndërprerja e kampionatit, për arsye të ndeshjes së kombëtares, kuqeblutë kishin menduar ta zëvendësonin me dy ndeshje miqësore, përballë skuadrave të Kategorisë së Parë, Veleçikut dhe Adës. Me të dytën ideja ishte që të luhej paraditen e së shtunës, pra sot, por informacionet më të fundit nga klubi kuqeblu bëjnë të ditur se kjo miqësore nuk do të zhvillohet. Se për çfarë arsye dhe ku ka qenë pengesa, te Vllaznia apo tek Ada, nuk bëhet shumë e qartë, por e sigurt është se kjo ndeshje nuk do të zhvillohet.
Kuqeblutë e Rainerit do të vijojnë përgatitjet paraditen e së shtunës me vetëm një seancë, që është edhe e fundit për këtë javë, ndërkohë e diela do të jetë tërësisht ditë pushimi. Seancat anti-Tirana rikthehen ditën e hënë për fazën finale të procesit përgatitor, në mënyrë që skuadra të jetë gati për ditën e enjte, kur, në orën 16:00, do të luhet sfida Vllaznia-Tirana, e vlefshme për javën e tretë të kampionatit.
als_Latn cjk_Latn als_Latn als_Latn als_Latn als_Latn als_Latn als_Latn